Oyinkan Braithwaite
Oyinkan Braithwaite er en nigeriansk forfatter, hvis debutroman, My Sister, The Serial Killer (2018, dansk titel: Min søster er en seriemorder, samme år), er blevet en stor succes. Hun har vundet adskillige priser og udgiver noveller på forskellige netfora.
Romanen er en ordknap, urovækkende fortælling om to søstre i en middelklassefamilie i Lagos, hvor det er gået helt galt for den yngste, Ayoola. Teksten antyder snarere end udmaler en opvækst med en voldelig og autoritær faderskikkelse. Den dystre og til tider blodige spændingsfortælling bliver punkteret af glimt af humor og udlevering af de klicheer og konventioner, der gør, at en respektabel tilværelse kan opretholdes. Megabyen Lagos er medspiller – befolkningens sociale fleksibilitet og styrke er resonansbund for søstrenes overlevelse.